Svensk kjernekraftverk måtte stenge etter manet-invasjon
- Dette er ikke uvanlig, men det spesielle denne gangen er den helt enorme mengden med maneter. Vi så oss derfor nødt til å stenge reaktoren, sier informasjonssjef i Oskarshamnsverkets Kraftgrupp (OKG), Anders Österberg, til VG.De tre kjernekraftreaktorene ved Oskarshamnsverket i Småland produserer hele 10 prosent av Sveriges strøm, ifølge OKG. Det er reaktor 03 som nå er stoppet etter manet-invasjonen. - Jeg tør ikke å anslå når vi er tilbake i full drift igjen, men vi jobber så fort vi kan. Dette rammer i første omgang våre eiere som har tapt penger på at vi ikke kan produsere like mye strøm, sier han. Kjernekraftverket benytter sjøvann for å kjøle ned reaktorene. Reaktorene stenges automatisk hvis filtrene som skal beskytte mot tang, fisk og andre sjødyr tettes igjen.For å unngå at anlegget stoppet automatisk, valgte ledelsen å stenge reaktoren manuelt søndag, ifølge Österberg. Han forteller at de nå jobber på spreng for å bli kvitt manetene. - Vi prøver å få dem bort fra det området hvor vi henter kjølevannet. Samtidig lar vi pumpene som driver kjølevannsystemet gå veldig sakte, så vi ikke tetter systemet, sier han. Dette er andre gangen på under en uke at kraftverket opplever at manetene stanser driften. Senest på fredag måtte de rense kjølevannet på den samme reaktoren. - Da var det færre maneter, så det holdt at vi senket effekten og byttet på å stenge kjølevannspumpene, sier Österberg.
Kjernekraftverket i Oskarshamn måtte stenge den ene reaktoren etter at en stor mengde maneter stakk kjepper i hjulene.